Crna Gora

Ministarstvo unutrašnjih poslova

 Bulevar Sv. Petra Cetinjskog 22,

81000 Podgorica, Crna Gora

 tel: +382 20 241 590

fax: +382 20 246 779

[www.mup.gov.me](http://www.mup.gov.me)

Br:110/20-19538/1 20. novembar 2020. godine

Komisija Ministarstva unutrašnjih poslova za raspodjelu sredstava za finansiranje projekata/programa nevladinih organizacija, na osnovu člana 32ž stav 1 Zakona o nevladinim organizacijama („Službeni list CG, br.39/11 i 37/17), a u vezi sa Javnim konkursom 39 Broj: 215/20-12568/1 „STOP TRGOVINI LJUDIMA“, objavljenim dana 5. avgusta 2020. godine, u postupku odlučivanja o raspodjeli sredstava za finansiranje projekata i programa nevladinih organizacija u 2020. godini u oblasti zaštite i promovisanja ljudskih i manjinskih prava, donosi

**O D L U K U**

O raspodjeli sredstava za finansiranje projekata/programa nevladinih organizacija u oblasti zaštite i promovisanja ljudskih i manjisnkih prava za 2020. godinu.

I Vrši se raspodjela sredtsva za realizaciju sljedećih projekata nevladinih organizacija u oblasti zaštite i promovisanja ljudskih i manjinskih prava za 2020. godinu:

* Za realizaciju projekta **„ Znanjem protiv trgovine ljudima**“ dodjeljuje se iznos od 6 765 eura koji će realizovati **NVO „Centar kreativnih vještina“** iz Berana;
* Za realizaciju projekta **„Informiši se i zaštiti od trgovine ljudima“** dodjeljuje se iznos od 6 760 eura koji će realizovati **NVO „Crnogorski ženski lobi“** iz Podgorice;
* Za realizaciju projekta **„Antitrafiking infoteka“** dodjeljuje se iznos od 6 675 eura koji će realizovati **NVO „Identitet“** iz Podgorice;
* Za realizaciju projekta **„Udruženi u borbi protiv trafikinga“** dodjeljuje se iznos od 6 650 eura koji će realizovati **NVO „Asistent“** iz Podgorice.
* Za realizaciju projekta **“Edukacija najbolja prevencija“** dodjeljuje se iznos od 6 600 eura, koji će realizovati **NVO „Institut za socijalnu i obrazovnu politiku**“ iz Danilovgrada;
* Za realizaciju projekta **„Preventivna akcija u borbi protiv trgovine ljudima“** dodjeljuje se iznos od 6 550 eura, koji će realizovati **NVO „Centar sjevera“** iz Bijelog Polja;

II Komisija će u roku od 30 dana od dana objavljivanja ove odluke zaključiti ugovore sa nevladinim organizacijama kojima su dodijeljena sredstva za finansiranje projekata/programa, kojima će se definisati način isplate, korišćenje sredstava, izvještavanje i nadzor nad realizacijom projekta/programa za koji su dodijeljena sredstva.

III Ova odluka objaviće se na internet stranici Ministarstva unutrašnjih poslova, portalu e-uprave i dostavlja se učesnicima konkursa.

**O b r a z l o ž e nj e**

Komisija za raspodjelu sredstava Ministarstva unutrašnjih poslova u skladu sa članom 32v Zakona o nevladinim organizacijama (“Službeni list CG“, br.39/11 i 37/17) raspisala je Javni konkurs „STOP TRGOVINI LJUDIMA“, 39 Broj: 215/20-12568/1 od 5. avgusta 2020. godine (u daljem tekstu: Javni konkurs) za finansiranje projekata/programa nevladinih organizacija u oblasti zaštite i promovisanja ljudskih i manjinskih prava. Iznos sredstava opredijeljen ovim javnim konkursom iznosi 40 000 eura. Konkurs je sačinjen u skladu sa članom 2 i 3 Odluke o utvrđivanju prioritetnih oblasti od javnog interesa i visine sredstava za finansiranje projekata i pograma nevladinih organizacija u 2020. godini („Službeni list CG“, broj 57/19) i članovima 3 i 4 Pravilnika o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, br. 14/18).

Na adresu Komisije za raspodjelu sredstava za finansiranje projekata i programa NVO u oblasti zaštite i promovisanja ljudskih i manjinskih prava po navedenom konkursu pristigle su sljedeće prijave projekata: „Antitrafiking infoteka“, predložen od NVO Identitet iz Podgorice; „Edukacija najbolja prevencija“, predložen od NVO Institut za socijalnu i obrazovnu politiku iz Danilovgrada; „Antitafiking kampanja u mojoj školi Edukuj se - zaštiti se“, predložen od NVO Sistem iz Podgorice; „Mladi u borbi protiv trgovine ljudima“ predložen od NVO Savjet za implementaciju omladinske politike iz Danilovgrada; „Informiši se i zaštiti od trgovine ljudima“ predložen od NVO Crnogorski ženski lobi iz Podgorice; „Preventivna akcija u borbi protiv trgovine ljudima“ predložen od NVO Centar sjevera iz Bijelog Polja; „Stop dječjim ugovorenim brakovima“, predložen od Ekološko društvo Breznica iz Pljevalja; „Otvori oči“ predložen od NVO Centar za razvoj aktivizma i volonterizma kod mladih KAN iz Bijelog Polja; „Prevencija regrutovanja i eksploatacije žrtava trgovine ljudima u Republici Crnoj Gori“ predložen od NVO Novi put iz Bijelog Polja; „ Znanjem protiv trgovine ljudima“ predložen od NVO Centar kreativnih vještina iz Berana; „Zaustavimo prosjačenje“ predložen od NVO Udruženje mladih Alternativa iz Pljevalja; „Socijalna zaštita i prevencija u borbi protiv trgovine ljudima“, predložen od NVO Spasi svoj život iz Bijelog Polja; „Licenciranjem servisa do kvaliteta pružanja usluga žrtva dječjeg ugovorenog braka“ predložen od NVO Centar za romske inicijative iz Nikšića; „Doprinos efikasnoj zaštiti trgovine ljudima - Prepoznaj i podrži“ predložen od NVO Bjelopoljski demokratski centar iz Bijelog Polja, „Zaustavimo zajedno“, predložen od NVO Institut za razvoj kulture iz Tuzi; „Cijena zablude“, predložen od NVO Glas tradicije, dijaloga, tolerancije iz Bijelog Polja; „Informacijama protiv nasilja“ predložen od NVO MladiInfo Montenegro iz Podgorice i „Udruženi u borbi protiv trafikinga“ predložen od NVO Asistent iz Podgorice.

Postupajući po navedenim prijavama Komisija je nakon izvršenih administrativnih provjera prijavljenih projekata/programa, utvrdila da je dostavljeno jedanaest nepotpunih prijava, šest potpunih prijava kao i jedna prijava NVO koja u statutu nema definisanu oblast predviđenu Javnim konkursom, što je konstatovano zapisnikom br. 39-082/20-16548/1. Shodno tome jedna prijava je odbijena, dok je u skladu sa stavom 2 člana 32g Zakona o nevladinim organizacijama Komisija 22.09.2020. godine na internet stranici Ministarstva unutrašnjih poslova objavila listu nevladinih organizacija koje nijesu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju. Nevladine organizacije sa pomenute liste su bile dužne da u skladu sa stavom 3 istog člana Zakona, u roku od pet dana od dana objavljivanja liste, otklone utvrđene nedostatke.

Nakon predviđenog roka na sastanku Komisije koji je održan 01.10.2020. godine zapisnikom br 39-082/20-16547 evidentirano je da je šest nevladinih organizacija dostavilo dopunu dokumentacije na propisan način, dok pet organizacija nijesu dostavile traženu dokumentaciju i iz tog razloga u skladu sa stavom 4 istog istog člana Zakona njihove prijave su odbačene.

Nakon toga, prijave nevladinih organizacija koje su ispunile uslove da mogu biti bodovane, u smislu člana 32đ Zakona o nevladinim organizacijama, dostavljene su angažovanim nezavisnim procjenjivačima, koji su izvršili bodovanje prema utvrđenim kriterijumima. Shodno izvršenom bodovanju od strane nezavisnih procjenjivača, Komisija je u skladu sa članom 32e Zakona o nevladinim organizacijama, na sastanku održanom 09.11.2020. utvrdila Rang listu projekata, odnosno programa.

Polazeći od obaveza utvrđenih članom 32ž stav 2 Zakona o nevladinim organizacijama Komisija je prilikom donošenja ove odluke vodila računa o visini potrebnih sredstava za finansiranje svakog pojedinačnog projekta, odnosno programa u odnosu na ukupan iznos sredstava opredijeljenih za raspodjelu, broju bodova za svaki projekat/program. U tom slmislu članom 8 Uredbe o finansiranju projekata i programa nevladinih organizacija u oblastima od javnog interesa (“Službeni list CG”, br. 13/18) predviđeno je da se konačan broj bodova za svaki projekat, odnosno program utvrđuje tako što se zbir ukupnog broja bodova dva nezavisna procjenjivača dijeli sa dva.

Komisija je od šest podnosilaca projekata, odnosno programa sa utvrđene rang liste, shodno visini raspoloživih sredstava tražila izjašnjenje o tome da li se projekat, odnosno program može realizovati sa manje dodijeljenih sredstava, vodeći pri tom računa o tome da se projekat, odnosno program, po pravilu, finansira u iznosu koji ne može biti manji od 80 % iznosa sredstava navedenog u prijavi na Javni konkurs i da ukupan iznos sredstava koja se na osnovu konkursa mogu dodijeliti nevladinoj organizaciji za finansiranje projekata, odnosno programa, ne može preći 20 % od ukupno opredijeljenih sredstava koja se raspodjeljuju na osnovu konkursa.

Postupajući po ovom pozivu nevladine organizacije koje su pozvane shodno raspoloživom iznosu sredstava i utvrđenoj rang listi dostavile su, u pisanom obliku izjašnjenje da sa manje dodijeljenih sredstava mogu realizovati projekat, odnosno program. U tom smislu, Komisija je konstatovala da su se stekli uslovi za donošenje odluke kojom će se raspodijeliti raspoloživa sredstva nevladinim organizacijama koje su ispunile propisane uslove. Shodno tome, a polazeći od raspoloživih sredstava, Komisija je raspodjelu izvršila na način što je nevladinim organizacijama sa utvrđene rang liste dodjeljivala sredstva do visine raspoloživih sredstava, što znači da su sredstva dodijeljena za šest projekata odnosno programa u iznosu 40 000 eura.

Ova odluka u skladu sa članom 32z Zakona o nevladinim organizacijama dostavlja se učesnicima konkursa i objavljuje se na internet stranici Ministarstva unutrašnjih poslova i portalu e-uprave. Isto tako u smislu člana 32i Zakona o nevladinim organizacijama Komisija će u roku od 30 dana od dana objavljivanja ove odluke zaključiti sa nevladinim organizacijama kojima su dodijeljena sredstva za finansiranje projekata, odnosno programa, ugovore o načinu isplate, korišćenja sredstava, izvještavanju i nadzoru nad realizacijom projekata, odnosno programa.

U skladu sa navedenim odlučeno je kao u dispozitivu rješenja.

PRAVNA POUKA: Protiv ove odluke može se pokrenuti upravni spor tužbom kod Upravnog suda Crne Gore u roku od 20 dana od dana objavljivanja odluke.

**Komisija za raspodjelu sredstava nevladinim organizacijama**

**Zora Čizmović, predsjednica s.r.**